Idale leHigh Court Lihluza Ukhetho lweSpecial Vote
I-MDC-T yethule isicelo sokuba kumiswe ukhetho lwabasesipholiseni labakubutho njalo kwalelwe amapolisa ama Special Constabulary ukuba engavoti.
HARARE — Umthethwandaba waphezulu owe High Court uhlale ngoLwesine usamukela imicijo yamagqwetha kudaba lokumiswa kokhetho lwabasesipholiseni labakubutho. Amagqwetha amela ibandla le MDC-T lamela ikhomishini ebona ngokuqhutshwa kokhetho eye Zimbabwe Electoral Commission abambe umhlangano lomahluli omkhulu uJustice George Chiweshe ehofisini yakhe ehluza loludaba kulandela ukumiswa kwalo ngoLwesithathu kudingakala ukuba kutholakale imbiko eveza obala inani lama pholisa angaphansi kwevuyo le Zimbabwe Republic Police. Igcwetha elimela i-MDC-T uAdvocate Lewis Uriri lithi benelise ukunikeza idale imicijo yonke. Umahluli ubikwa ezanikeza isinqumo sakhe kuloludaba ngoLwesihlanu. Amanye wonke amagqwetha avumelene ukuba uAdvocate Uriri abe nguye onikeza lumbiko kuphela esithi wenele ngoba bengenelisi ukukhuluma okunengi phezu kwaloludaba njalo ukwenza njalo kungaba yibutshapha lokwephula umthetho. Uriri wethule isicelo sebandla le MDC-T sokuba kumiswe ukhetho lwe Special Vote lwabasesipholiseni labakubutho njalo kwalelwe amapolisa ama Special Constabulary ukuba engavoti ngoba engasiwo mapolisa ngokugcweleyo. Lelibandla lithi lilobufakazi bokuba kulamapolisa edlula inkulungwane ezingamatshumi amane kodwa kuhanjiswe inombolo kunhlanganiso ye ZEC edlula kunkulungwane ezingamatshumi ayisikhombisa ukuba ayovota noma besuke behliswa kancane yiyo I-ZEC. Izolo igqwetha le ZEC uMnumzana Charles Nyika uqonqosele ukuba njengoba amapolisa senelise ukuvota lesi sicelo asisatsho lutho. Amalunga asesipholiseni lawakubutho avote ngenSonto langoMvulo kukhetho olubhekane lenkinga zokuphuza kwabangela ukuba amanye awo ahluleke ukuvota. Lokhu yiku vota okujonge ukuphathisa amapolisa ayabe esemsebenzini ngesikhathi sokhetho oluzakwenziwa mhlaka 31yonale inyanga kaNtulikazi.